
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	                  Bucureşti, 25.01.2011
Pl-x 470/2010


     RAPORT  SUPLIMENTAR
asupra Propunerii legislative privind modificarea Ordonanţei Guvernului nr.2/2001 privind regimul juridic al contravenţiilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea Ordonanţei Guvernului nr.2/2001 privind regimul juridic al contravenţiilor, trimisă cu adresa nr. Pl-x 470/2010 din 18 noiembrie 2010, înregistrată sub nr.31/775 din 18 noiembrie 2010.
Senatul în calitate de primă Cameră sesizată a respins iniţiativa legislativă în şedinţa din 6 septembrie 2010.
Potrivit prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Consiliul Legislativ a avizat favorabil iniţiativa legislativă, conform avizului nr. 222 din 12 martie 2010.

Guvernul, prin punctul de vedere transmis cu adresa nr. 1230 din 10 mai 2010, susţine adoptarea iniţiativei legislative.
Comisia pentru buget, finanţe  bănci a avizat negativ propunerea legislativă în şedinţa din 12 octombrie 2010.

Comisia pentru sănătate şi familie a avizat favorabil propunerea legislativă în şedinţa din 29 septembrie 2010.

Propunerea legislativă are ca obiect de reglementare completarea art. 8 din Ordonanţa Guvernului nr. 2/2001 privind regimul juridic al contravenţiilor, aprobată cu modificări şi completări prin Legea nr.180/2002, cu modificările şi completările ulterioare, cu un nou alineat prin care se reglementează virarea unui procent din sumele provenite din amenzi, către Fondul naţional unic de asigurări sociale de sănătate.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă în şedinţa din  19 octombrie 2010. 

Din numărul total de 27 membri ai Comisiei juridice, de disciplină şi imunităţi au participat la şedinţă 17 deputaţi.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor spre dezbatere şi adoptare Raportul favorabil asupra propunerii legislative privind modificarea Ordonanţei Guvernului nr.2/2001 privind regimul juridic al contravenţiilor cu amendamente admise. 
Plenul Camerei Deputaţilor a hotărât, în şedinţa din 16 noiembrie 2010, retrimiterea propunerii legislative privind modificarea Ordonanţei Guvernului nr.2/2001 privind regimul juridic al contravenţiilor  la comisia sesizată în fond, în temeiul art.70 din Regulamentul Camerei Deputaţilor, republicat, cu modificările ulterioare, pentru reexaminare şi întocmirea unui nou raport. 

În conformitate cu prevederile art.61 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au reexaminat propunerea legislativă, în şedinţa din 25 ianuarie 2011. 
La lucrările Comisiei au fost prezenţi, în calitate de invitaţi, din partea Ministerului Administraţiei şi Internelor doamna Irina Alexe, iar din partea Ministerului Finanţelor Publice domnul Ion Busuioc, doamna Oana Iacob şi doamna Toma Georgeta.
La şedinţa Comisiei juridice, de disciplină şi imunităţi au fost prezenţi 14 deputaţi din totalul de 27 membri ai acesteia. 

În urma dezbaterilor, membrii Comisiei au hotărât, cu majoritate de voturi (1 vot împotrivă), întocmirea Raportului de respingere asupra propunerii legislative privind modificarea Ordonanţei Guvernului nr.2/2001 privind regimul juridic al contravenţiilor şi retrimiterea acestuia plenului Camerei Deputaţilor, spre dezbatere şi adoptare. 

În raport cu obiectul şi conţinutul său, propunerea legislativă face parte din categoria legilor ordinare. 

  PREŞEDINTE,                                     SECRETAR,                                                                                                 

 

   Daniel BUDA                            Alina  Ştefania GORGHIU                                   

Expert,
Roxana David

